আবদুল করিম সুমনের পরিবার ১৪ বছর ধরে সিদ্ধিরগঞ্জের পাইনাদী এলাকায় বসবাস করে আসছে। সুমনকে কেন হত্যা করা হল- জানতে চাইলে তার বড় ভাই আবদুস সাত্তার জানান, সুমন দক্ষিণ আফ্রিকায় গিয়ে নোয়াখালীর বেগমগঞ্জের ফজলুল হকের ছেলে শাহ আলমের সঙ্গে যৌথভাবে ব্যবসা শুরু করে। একপর্যায়ে তাদের মধ্যে ব্যবসায়িক দ্বন্দ্ব সৃষ্টি হলে ২০১২ সালে তারা আলাদা হয়ে যায়। এরপর সুমন একাই ব্যবসা করতে থাকে। ব্যবসায়িক দ্বন্দ্বেই শাহ আলম দোকানের কর্মচারী হিরণ ওরফে শিপনের সঙ্গে আঁতাত করে দক্ষিণ আফ্রিকার কৃষ্ণাঙ্গ সন্ত্রাসীদের দিয়ে আমার ভাইকে খুন করায়। দোকানের কর্মচারী হিরণ ওরফে শিপনের বাড়ি ও শাহ আলমের বাড়ি একই থানায়। আবদুস সাত্তার আরও জানান, ২৯ আগস্ট বিকাল ৪টায় তার ভাই সুমনের সঙ্গে ফোনে তার শেষ কথা হয়। পরদিন তার কাছে ৬ লাখ টাকা পাঠানোর কথা ছিল সুমনের। কিন্তু ওই রাতেই খুন হয় সুমন। পরে তার লাশ দেশে নিয়ে আসা হয়।